**Likumprojekta „ Grozījumi Aizsargāta pakalpojuma likumā” projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir nodrošināt aizsargāta pakalpojuma sniedzēja aizsardzību no neatļautas aizsargāta pakalpojuma izmantošanas ne tikai komerciāliem mērķiem, bet arī privātiem mērķiem, kā arī noteikt tiesiska pakalpojuma pazīmēm neatbilstoša (prettiesiska) pakalpojuma izmantošanas aizliegumu.Likumprojekts stāsies spēkā saskaņā ar Oficiālo publikāciju un tiesiskās informācijas likumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2019. gada 7.maija rīkojuma Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” (turpmāk – VRP) 169.1.pasākums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Likumprojekts izstrādāts ar mērķi izpildīt VRP 169.uzdevumā noteikto: “Panāksim nelegālo TV[[1]](#footnote-2) izplatītāju būtisku samazinājumu. Izstrādājot grozījumus Aizsargāta pakalpojuma likumā (turpmāk – APL), radikāli samazināsim nelegālo Krievijas satelītu izplatību Latvijā.”. Izstrādājot likumprojektu, ņemti vērā biedrības “Par legālu saturu” (turpmāk - biedrība) Satiksmes ministrijai iesniegtie priekšlikumi, kas sadarbībā ar VRP dotā uzdevuma izpildes līdzatbildīgajām institūcijām precizēti un saskaņoti. Prettiesiskas sistēmas var tikt izmantotas gan Latvijā tiesiski pieejamu informācijas sabiedrības pakalpojumu uztveršanai, gan Latvijā tiesiski nepieejamu pakalpojumu izmantošanai. Aizliedzot prettiesisku sistēmu izmantošanu, tiek ierobežota arī tiesiski nepieejamu pakalpojumu izmantošana, tostarp nelegālo Krievijas satelītu izplatība Latvijā.**Likumprojekta 1.pantā ietvertais 1.panta pirmās daļas 1.punkts.**  APL 1.panta pirmās daļas 1.punkts šobrīd noteic, ka aizsargāts pakalpojums ir pakalpojums (raidīšana, informācijas sabiedrības pakalpojums u.tml.), kuru tā sniedzējs, pamatojoties uz ierobežotu piekļuvi, sniedz par attiecīgu atlīdzību. APL paredz piekļuvi aizsargātam pakalpojumam vienīgi ar pakalpojuma sniedzēja iepriekšēju piekrišanu vai individuālu atļauju. Lai sasniegtu VRP 169.uzdevumā paredzēto mērķi *“…ierobežot Krievijas satelītu izplatību Latvijā…”* tādās situācijās, kurās aizsargāta pakalpojuma sniedzēji nebūs izteikuši pretenzijas par programmu prettiesisko izplatīšanu, ir papildināta APL 1.panta pirmās daļas 1.punktā ietvertā “aizsargāta pakalpojuma” definīcija, nosakot, ka aizsargāts pakalpojums ir Latvijā tiesiski pieejams pakalpojums (raidīšana, informācijas sabiedrības pakalpojums u.tml.), kuru tā sniedzējs, pamatojoties uz ierobežotu piekļuvi, sniedz par attiecīgu atlīdzību. Tādējādi tiks nodrošināta aizsargāta pakalpojuma sniedzēja aizsardzība pret tādu ierobežotas piekļuves sistēmu izmantošanu Latvijas teritorijā, kas nodrošina piekļuvi tiesiska pakalpojuma pazīmēm neatbilstošam (prettiesiskam) pakalpojumam, kropļojot konkurenci un apdraudot aizsargāta pakalpojuma sniedzēja komerciālo darbību.Paskaidrojam, ka tiesiskām pazīmēm neatbilstošs pakalpojums ir tāds pakalpojums, kurš tiek sniegts, neievērojot Latvijas normatīvajos aktos noteiktos pienākumus, piemēram, reģistrēties kompetento iestāžu reģistros, saņemt atļaujas, licences utt. Prettiesiski sniegta televīzijas programmu izplatīšanas pakalpojuma gadījumā uz šo pakalpojumu sniegšanā iesaistītajiem var attiecināt gan Elektronisko plašsaziņas līdzekļu likuma, gan Komercdarbības likuma, Informācijas sabiedrības pakalpojumu likuma u.c. regulējuma neizpildi.Savukārt jebkurai personai ir iespēja pārliecināties par Latvijas normatīvajiem aktiem atbilstoša aizsargāta pakalpojuma pieejamību kabeļtelevīzijas operatoru tīklos, izmantojot Nacionālās elektronisko plašsaziņas līdzekļu padomes uzturētos reģistrus **(**<https://www.neplpadome.lv/lv/sakums/kabelu-operatori/registrs.html>). Satelīta televīzijas pakalpojumu sniedzēju reģistrs nav izveidots.**Likumprojekta 2.pantā ietvertais 1.panta pirmās daļas 4.punkts;****Likumprojekta 5.pantā ietvertais 7.pants;** **Likumprojekta 6.pantā ietvertais pārejas noteikums.**  Pašlaik APL tiek lietoti vairāki termini ar vienādu nozīmi, piemēram, “nelegāls”, “nelikumīgs”. Ievērojot Tieslietu ministrijas priekšlikumu, likumprojekts paredz ne tikai 2.pantā, bet visā APL aizstāt vārdus “nelikumīgs” un “nelegāls” ar vārdu “prettiesisks”, kā to paredz likumprojekta 5. un 6.pants.  2019.gada 10.oktobrī Saeima ir pieņēmusi likumu “Grozījumi Aizsargāta pakalpojumu likumā” (Nr: 118/Lp13), kurā tiek integrēts Administratīvo pārkāpumu kodeksa (turpmāk- LAPK) 204.14 pants, tādējādi APL tiek papildināts ar 7.pantu, paredzot tajā atbildību par ierobežotas piekļuves sistēmu nelikumīgu ražošanu, importēšanu, izplatīšanu, iznomāšanu, pārdošanu vai cita veida atsavināšanu komerciāliem mērķiem, kā arī par nelegālu sistēmu uzstādīšanu, ierīkošanu, instalēšanu vai izmantošanu komerciāliem mērķiem. Minētie grozījumi stāsies spēkā vienlaikus ar Administratīvās atbildības likumu.  Lai APL vienādotu terminoloģiju, Likumprojekta 5.pants paredz grozījumu APL 7.pantā, aizstājot 7.pantā vārdu “nelikumīgu” ar vārdu “prettiesisku” un vārdu “nelegālu” ar vārdu “prettiesisku”. Likumprojekta 6.pantā paredzēts papildināt APL pārejas noteikumus ar pārejas noteikumu, nosakot, ka grozījums likumprojekta 5. pantā ietvertajā 7.pantā par vārda “nelikumīgu” aizstāšanu ar vārdu “prettiesisku” un vārda “nelegālu” aizstāšanu ar vārdu “prettiesisku” stājas spēkā vienlaikus ar Administratīvās atbildības likumu. Līdz likumprojekta “Grozījumi Aizsargāta pakalpojumu likumā” (Nr.: 118/Lp13) spēkā stāšanās brīdim, sods par ierobežotas piekļuves sistēmu nelikumīgu ražošanu, importēšanu, izplatīšanu, iznomāšanu, pārdošanu vai cita veida atsavināšanu komerciāliem mērķiem, kā arī par nelegālu ierobežotas piekļuves sistēmu uzstādīšanu, ierīkošanu, instalāciju vai izmantošanu komerciāliem mērķiem, tiek piemērots saskaņā ar LAPK 204.14pantā noteikto.Minētajā pantā tiek lietoti termini nelikumīgs un nelegāls. Minētie termini atbilst terminam “prettiesisks”.**Likumprojekta 3.pantā ietvertā 2.panta pirmā daļa.**  Spēkā esošais APL 2.pants paredz aizsargāta pakalpojuma sniedzēja aizsardzību no neatļautas aizsargāta pakalpojuma izmantošanas komerciāliem mērķiem.  Līdz ar to Valsts policija (turpmāk - VP) piemēro APL normas attiecībā uz prettiesisku sistēmu izmantošanu publiskās vietās - bāros, restorānos, kafejnīcās, sporta klubos u.tml., piemērojot administratīvo sodu saskaņā ar Latvijas Administratīvo pārkāpumu kodeksa 204.14 pantu.  Biedrība ir informējusi Satiksmes ministriju par 2018. gadā veikto izpēti par prettiesisku sistēmu izmantošanu privātiem mērķiem. Saskaņā ar Arņa Saukas pētījumu[[2]](#footnote-3), Latvijā 2018. gadā bija apmēram 712 878 mājsaimniecību, kuras izmanto maksas TV pakalpojumus (kopā legāli vai nelegāli), no tām 2018.gadā apmēram 62 000mājsaimniecībuizmantoja nelegālo TV apraides nodrošinātāju pakalpojumus. Tādējādi apmēram 8,7 % no visām mājsaimniecībām, kas lieto maksas TV pakalpojumus, 2018.gadā izmantoja nelegālo TV apraides nodrošinātāju pakalpojumus. Papildus skaidrojumam norādām, ka ar privātiem mērķiem saprotama prettiesiska sistēmas izmantošana fiziskas personas vajadzībām, tostarp mājsaimniecības vajadzībām, bez mērķa gūt peļņu. Ar komerciāliem mērķiem – saprotama prettiesiskas sistēmas izmantošana ar mērķi gūt ieņēmumus, tai skaitā peļņu. Lai mazinātu prettiesisku sistēmu izmantošanu privātām vajadzībām, likumprojekta 3.pantā paredzēti grozījumi APL 2.panta pirmajā daļā, nosakot, ka APL mērķis ir nodrošināt aizsargāta pakalpojuma sniedzēja aizsardzību no neatļautas aizsargāta pakalpojuma izmantošanas arī privātiem mērķiem. Vienlaikus likumprojekts paredz papildināt APL 2.panta pirmo daļu ar tiesiska pakalpojuma pazīmēm neatbilstoša (prettiesiska) pakalpojuma izmantošanas aizliegumu. **Likumprojekta 4.pantā ietvertais 3.pants.**  Likumprojekta 4.pants paredz izteikt APL 3.pantu jaunā redakcijā, ņemot vērā Tieslietu ministrijas iepriekšminēto par sinonīmu lietošanu, proti, vārdi “nelikumīgs” un “nelegāls” aizstāti ar vārdu “prettiesisks” (1.,2.,4. un 5.punkts), kā arī papildinot ar aizliegumu veikt šajā pantā minētās darbības privātiem mērķiem (1., 2. un 4.punkts) un ar aizliegumu izmantot tādas ierobežotas piekļuves sistēmas, kas nodrošina piekļuvi tiesiska pakalpojuma pazīmēm neatbilstošam (prettiesiskam) pakalpojumam (3.punkts). Likumprojekta 4.panta 3.punktā noteiktais regulējums pamatojams ar situāciju, kurā Latvijas patērētāji ārvalstīs (piemēram, Krievijā) iegādājas un izmanto ierobežotas piekļuves sistēmas, kuras paredzētas aizsargātu satelīta TV pakalpojumu izmantošanai attiecīgās valsts teritorijā. Šādu ierobežotas piekļuves sistēmu izmantošana Latvijas teritorijā pēc būtības ir uzskatāma par aizsargāta pakalpojuma sniedzēja piekrišanas (izmantošanai noteiktā teritorijā) neievērošanu, līdz ar to Likumprojekta 4.pants papildina APL 3.pantu ar 3.punktā paredzēto aizliegumu izmantot tādas ierobežotas piekļuves sistēmas, kas nodrošina piekļuvi tiesiska pakalpojuma pazīmēm neatbilstošam (prettiesiskam) pakalpojumam. VP ir norādījusi, ka sastopas ar gadījumiem, kuros prettiesiskas sistēmas atrodas pie komersantiem, bet tobrīd netiek izmantotas. Savukārt komersanti norāda, ka tās (sistēmas) tiek tikai uzglabātas. Lai novērstu iespēju, ka uzglabātās sistēmas varētu tikt izmantotas pretēji APL mērķim, likumprojekta 4.pantā ietvertais 3.panta 4.punkts paredz prettiesisku sistēmu uzglabāšanas komerciāliem un privātiem mērķiem aizliegumu.  Lai arī likumprojekts paredz vairāku darbību aizliegumu privātpersonām, šobrīd administratīvā atbildība par attiecīgo tiesību normu pārkāpumiem netiek paredzēta. Ņemot vērā faktisko situāciju, ka patērētāji nereti nezina, ka izmanto prettiesiskas sistēmas, pirms sabiedrības informēšanas kampaņu veikšanas būtu nesamērīgi noteikt administratīvo atbildību. Iekšlietu ministrija ir norādījusi, ka ne VP, ne citas APL 4. pantā minētās iestādes šobrīd ar esošajiem resursiem nevar ne nodrošināt pārkāpumu, kad prettiesiskas sistēmas tiek izmantotas privātiem mērķiem, kontroli, ne arī nodrošināt lietvedību attiecīgās administratīvo pārkāpumu lietās. Likumprojekts ir pirmais solis, pēc kura nepieciešams izglītojošais darbs, informējot sabiedrību, bet it īpaši no VRP 169.uzdevuma izrietošās mērķgrupas, par prettiesiska pakalpojuma izmantošanas aizliegumu. Ja likumprojektā iekļautais aizliegums izmantot prettiesiskas sistēmas privātiem mērķiem nemazinās prettiesisko sistēmu izmantošanu, pēc uzraugošo iestāžu resursu kapacitātes apzināšanas APL iespējama arī atbildības noteikšana par prettiesisku sistēmu izmantošanu privātiem mērķiem. Kā norāda biedrība, sabiedrības informēšanas un izglītošanas kampaņas tā jau ir veikusi un turpinās tās paplašināt, lai skaidrotu ar likumprojektu paredzēto regulējumu. Biedrība par saviem līdzekļiem ir paredzējusi veikt sociālās informēšanas kampaņas, kuru rezultatīvais mērķis ir panākt: - vismaz 20% jeb 6000 prettiesisko satelītu TV pieslēgumu mājsaimniecību samazinājumu;- vismaz 10% jeb 4400TV „šaubīgo” jeb pirātismu attaisnojošo mājsaimniecību samazinājumu;- veicināt APL grozījumu nepieciešamības izpratni.Kā komunikācijas kanālus biedrība ir norādījusi:Reklāmas laika atbalsts: visi lielākie TV kanāli (TV3, LNT, PBK, TV6, 360TV u.c), sabiedriskā TV, Radio LR1, LR4, dažādi portāli, vides ekrāni, sabiedriskais transports. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Nacionālā elektronisko plašsaziņas līdzekļu padome, Kultūras ministrija, Iekšlietu ministrija, VP, Vides aizsardzības un reģionālās attīstības ministrija. |
| 4. | Cita informācija | Likumprojekts izstrādāts, balstoties uz biedrības sniegto informāciju un izteiktajiem priekšlikumiem. Ja likumprojektā iekļautais aizliegums izmantot prettiesiskas sistēmas privātiem mērķiem un sabiedrības izglītošana nemazinās prettiesisko sistēmu izmantošanu, iespējama diskusija par administratīvās atbildības noteikšanu arī fiziskām personām.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz jebkuru fizisku vai juridisku personu, kā arī aizsargāta pakalpojuma sniedzējiem. Projekts attiecas arī uz VP amatpersonām, kuru kompetencē ir nodrošināt tādu personu aizsardzību, kas sniedz aizsargātu pakalpojumu, kā arī uz biedrību, kura paredz izglītot sabiedrību par prettiesisku sistēmu lietošanas aizliegumu privātiem mērķiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā 2019.gada 9. augustā tika ievietots Satiksmes ministrijas tīmekļa vietnē<http://www.sam.gov.lv/sm/content/?cat=553> Atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā.  |
| 2. | Sabiedrības līdzdalība projekta izstrādē | Iebildumi un priekšlikumi sabiedrības līdzdalības ietvaros netika saņemti. |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija netiek veikta.Normatīvā akta izpilde tiks nodrošināta anotācijas VII. sadaļas 1.punktā minētās institūcijas līdzšinējo funkciju ietvaros. |
| 3. | Cita informācija | Nav. |

### Satiksmes ministrs T. Linkaits

### Vīza:

### valsts sekretāra vietā-

### valsts sekretāra vietniece L.Austrupe

1. Anotācijas tekstā lietotie vārdi “TV” un “televīzija” ir sinonīmi [↑](#footnote-ref-2)
2. Arņa Sauka pētījums “Nelegālās maksas TV apraides apjoms Latvijā 2015., 2017. un 2018.gadā” , pieejams: <http://www.parlegalusaturu.lv/media/1TV%20un%20Internets%202015%202017%202018.pdf> [↑](#footnote-ref-3)